परेशानी इतिहास की जानकारी के अभाव या उसे जान-बूझकर नजरअंदाज करने की वजह से भी है। सच तो यही है कि संघ से अलग मान्यता रखने वालों को वहां बुलाने की परंपरा नई नहीं है। गोलवलकर के समय से ही ऐसा होता रहा है। क्योंकि विचारों में भिन्नता का मतलब शत्रुता नहीं है। यही वजह है कि वामपंथी कृष्णा अय्यर और दलित नेता सूर्यभान गवई से लेकर आम आदमी पार्टी के आशुतोष भी उनके कार्यक्रम में शिरकत कर चुके हैं। रही बात प्रणब मुखर्जी की, तो व्यक्तिगत तौर पर कई मौकों पर आरएसएस और उनके नेताओं के साथ कार्यक्रमों में वे शामिल हो चुके हैं। हाल की ही बात करें, तो राष्ट्रपति रहते हुए प्रणब दा ने आरएसएस चीफ मोहन भागवत को राष्ट्रपति भवन में लंच दिया था। प्रणब मुखर्जी फाउंडेशन के उद्घाटन के वक्त भी आरएसएस के कई वरिष्ठ नेता आमंत्रित थे।